Når Postnord har en langt bedre forretning i Sverige end i Danmark, skyldes det i høj grad brevene. Danmark er det sted i verden, hvor det går hurtigst ned ad bakke for antallet af breve.

- Det område, der trækker regnskabet ned, er brevene. Det er svært at holde økonomi i brevene, fordi vi har mange forpligtelser, som koster penge. Vi har tabt 85 procent af de breve, der historisk har været. Hvis man skal være realistisk, er det ikke noget, vi kan holde økonomi i samlet set, siger Peter Kjær Jensen.

Postnord efterlyser derfor hjælp fra både de danske og svenske politikere.

- I fremtiden vil det være en udfordring at skulle kompensere for faldet alene med interne aktiviteter. Det er nødvendigt at opdatere den nuværende postlovgivning i Danmark og Sverige, og det vil kræve bred politisk vilje at sikre en økonomisk bæredygtig brevtjeneste på sigt, skriver Postnord i en pressemeddelelse.

Hvad det mere præcist er for nogle ændringer af postloven, Postnord ønsker, vil virksomheden ikke sætte ord på nu. Det skal forhandles med transportministeren efter sommerferien. 1. januar 2020 skal en ny postlov nemlig træde i kraft.

Postnords udfordringer

Det er ikke kun den faldende mængde breve som udfordrer Postnord. Her er tre sager som volder logistikvirksomheden problemer:

• Mangler topchef. 9. april i år fyrede Postnords bestyrelse den daværende administrerende direktør Håkan Ericsson. Annemarie Gardshol, der hidtil havde været direktør for Postnord i Sverige, blev konstitueret administrerende direktør. Det er hun stadig. Ud sammen med Håkan Ericsson røg også den daværende finansidirektør Gunilla Berg. Lena Larsson blev i april konstitueret finansdirektør og er det stadig.

• EU undersøger ulovlig statsstøtte. I juni fortalte EU-Kommisionen, at den har indledt en undersøgelse af, om Danmark og Sverige har givet Postnord ulovlig statsstøtte. Sagen drejer sig om i alt tre udbetalinger, som EU-Kommisionen er bekymret for, ikke er gennemført på markedsvilkår.

• Slagsmål med konkurrenter. DTL, Danske Vognmænd, meldte i 2018 Postnord til Konkurrencestyrelsen, fordi DTL mener, at Postnord driver unfair konkurrence med statsmidler i ryggen. DTL mener, at Postnords datterselskab Postnord Logistics konkurrerer med de private fragtmænd på stykgodsmarkedet med statsmidler.